कमल सिंह कॉलोनी निवासी एक नाबालिग छात्रा पास ही के स्कूल में कक्षा सात में पढ़ती है। रोजाना साइकिल से स्कूल आती-जाती है। मंगलवार की दोपहर वह स्कूल से घर लौट रही थी। रास्ते में एक कॉलोनी के पास बाइक सवार युवक ने उससे छेड़खानी कर दी। घबराकर छात्रा ने चिल्लाना शुरू किया लेकिन कोई भी व्यक्ति नहीं आया। मनचला आसानी से मौके से निकल गया। घबराई छात्रा ने घर पहुंचकर परिजनों को घटना की जानकारी दी। परिजन खुद मनचले की तलाश में मौके पर पहुंचे, लेकिन कुछ पता नहीं चल सका। इसके बाद परिजनों ने थाने पहुंचकर जानकारी दी। मौके पर पहुंची पुलिस ने पड़ताल शुरू की। घटनास्थल के पास लगे सीसीटीवी कैमरे में छेड़खानी की घटना कैद हो गई। पुलिस मनचले की तलाश में जुट गई। पिता की तहरीर पर पुलिस ने मुकदमा दर्ज कर लिया है। घटना के बाद छात्रा दहशत में है।